Constata un increment de l'activitat cibercriminal que aprofita la situació d'excepcionalitat actual per difondre campanyes malicioses per obtenir accés a dades sensibles.
L'Agència de Ciberseguretat de Catalunya ha publicat un informe on descriu les principals amenaces i recomanacions a seguir davant els ciberfraus i ciberdelictes relacionats amb l'expansió mundial de la malaltia infecciosa COVID-19.
Els cibercriminals estan aprofitant l'adopció massiva de teletreball, que augmenta la superfície d'exposició, i per aquest motiu, és fonamental seguir les recomanacions sobre ciberseguretat, així com mantenir uns hàbits cibersaludables.
Part de l'activitat maliciosa relacionada amb la COVID-19 ja ha arribat a Catalunya.
Des de l'Agència de Ciberseguretat de Catalunya s'ha observat l'increment de campanyes de correus amb programaris maliciosos que s'aprofiten de l'interès de la ciutadania sobre aquesta malaltia, el virus que la causa i l'impacte dels mateixos.
Aquestes són algunes de les principals amenaces identificades a nivell mundial en les últimes setmanes:
Aquestes amenaces aprofiten aquests elements per desplegar l'activitat dels cibercriminals:
En l'àmbit de la Generalitat Catalunya s'han pogut identificar dues campanyes malicioses destacades a nivell internacional (una d'ella falsifica el domini de l'Organització Mundial de la Salut) que contenen arxius que poden descarregar Formbook, un programari maliciós amb la capacitat de robar informació i descarregar altres programes, o el troià Lokibot que crea una porta del darrere en els sistemes de Windows per robar informació confidencial de les víctimes.
També s'ha alertat de la campanya d'enginyeria social ( phishing ) en què els ciberdelinqüents es fan passar per una empresa legítima d'internet, operadora o prestadora dels serveis de Microsoft a la Generalitat.
Mitjançant trucades d'avís d'un problema en l'ordinador o de la presència d'un virus que ha de ser eliminat, intenten aconseguir les credencials corporatives o infectar el dispositiu.
L'Agència alerta que cal desconfiar davant l'arribada de missatges no sol·licitats i recomana fer qualsevol consulta sobre la difusió de la malaltia infecciosa COVID-19 a través de canals de confiança com ara el Canal Salut del Departament de Salut o el portal de l'Organització Mundial de la Salut (OMS).
Pel que fa a l'adopció de modalitats de teletreball, cal mantenir actualitzats els sistemes VPN, l'equipament d'infraestructura de xarxa i els equips utilitzats per al treball en remot.
El document "Normes de ciberseguretat per a la prestació de serveis en la modalitat de teletreball", adreçat als treballadors i treballadores de la Generalitat de Catalunya recull aquest i altres aspectes relacionats i també es pot consultar més informació a l'apart de teletreball del web del Departament de Polítiques Digitals i Administració Pública.
L'Agència de Ciberseguretat de Catalunya mantindrà la ciutadania informada amb nous materials del programa Internet Segura, el programa oficial de la Generalitat per a la conscienciació i formació en matèria de ciberseguretat des del qual s'impulsa la campanya sobre hàbits cibersaludables.
L'Agència de Ciberseguretat de Catalunya, adscrita al Departament de Polítiques Digitals i Administració Pública, vetlla per garantir la protecció, prevenció i governança de la ciberseguretat dins l'àmbit de les competències de la Generalitat de Catalunya.
Insta a seguir les recomanacions sobre ciberseguretat en la modalitat de teletreball, mantenir hàbits cibersaludables i seguir la informació sobre la COVID-19 a través de canals de confiança.